Նախագիծ

--------------------

Արձանագրային

«Գյումրի քաղաքում իրա­կանացվող գործունեությունը հար­կերից ազատելու մասին» Հա­յաստանի Հան­­րա­­պե­տու­թյան օրենքի նա­խա­­գծի վերա­բեր­յալ Հա­յաս­տանի Հան­­րա­պե­տու­թյան կա­ռա­վա­րու­թյան եզրա­կա­­ցու­թյան նախագծի մասին

----------------------------------------------------------------------------------

Հավանություն տալ «Գյումրի քաղաքում իրականացվող գործունեությունը հարկերից ազատելու մասին» Հա­յաս­տանի Հան­րա­­պե­տու­թյան օրենքի նա­խա­­գծի վերաբերյալ Հայաս­տա­նի Հան­րա­պե­տու­թյան կառավա­րու­թյան եզրա­­կա­­ցության նախա­գծին և այն սահմանված կարգով ներ­կա­յացնել Հայաստանի Հան­րա­­պե­տության Ազգային ժո­ղով:

Գ. Խաչատրյան

Ամալյա Ենգոյան -------------------- « » մայիսի 2016 թ.

Մակար Ղամբարյան ------------------ « » մայիսի 2016 թ.

Հովակիմ Հովակիմյան --------------- « » մայիսի 2016 թ.

Նախագիծ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԱԶԳԱՅԻՆ ԺՈՂՈՎԻ ՆԱԽԱԳԱՀ

պարոն ԳԱԼՈՒՍՏ ՍԱՀԱԿՅԱՆԻՆ

Հարգելի պարոն Սահակյան

Ձեզ ենք ներկայացնում Հայաստանի Հանրապետության կառավարության եզրա­կա­ցու­­թյունը Հայաստանի Հանրա­պետու­թյան Ազ­­գա­յին ժողովի պատգամավոր Հովհաննես Մար­­­գարյանի՝ օրենսդրա­կան նա­­խա­ձեռ­­նու­թյան կարգով ներ­կա­յաց­րած «Գյումրի քաղաքում իրա­կանացվող գործունեու­թյունը հար­կերից ազատելու մասին» Հայաստանի Հան­րա­­պե­տու­թյան օրենքի նա­խա­­գծի (*Պ-998-06.05.2016-ՏՀ-010/0*) վերաբերյալ:

Նախագծով առաջարկվում է սահմանել, որ`

1. Գյումրի քաղաքի վարչական սահմաններում գտնվող առևտրի օբյեկտների, առևտրի իրա­կանացման վայրերում վաճառատեղերի միջո­ցով բնակչությանը մանրածախ վաճառքի (առք ու վաճառքի) իրականացման գոր­ծու­նեու­թյու­նից ստացված եկամուտներն ազատ­վում են շրջանառության հարկից 50 տոկոսի չափով, իսկ նշյալ գոր­ծու­նեությունն իրա­կա­նաց­նող և շրջա­նա­ռու­թյան հարկ վճարող համարվող` անհատ ձեռնարկատերերը ազատ­վում են ձեռ­նար­կա­տի­րա­կան գործունեության համար օրենքով նախատեսված եկամտա­յին հար­կից,
2. Գյումրի քաղաքի վարչական սահմաններում տնտեսական գործունեու­թյան շրջա­նակ­­ներում արտադրության (բացառությամբ ենթաակցիզային ապրանքների արտադ­րու­թյան) կազմակերպման արդյունքում ստացված արտադ­րանքի`

ա. իրացումից ստացված եկամուտներն ազատվում են շրջանառության հարկից 50 տո­կո­սի չափով,

բ. օտարման գործարքներն ազատվում են ավելացված արժեքի հարկից 50 տոկոսի չա­փով,

գ. իրացումից ստացման ենթակա եկամուտներն ազատվում են շահութահարկից կամ եկա­մտային հարկից 50 տոկոսի չափով,

1. Գյումրի քաղաքի վարչական սահմաններում «Արտոնագրային վճարների մասին» Հա­յաստանի Հանրապետության օրենքով նախա­տեսված գործունեությունը ազատվում է ար­տո­նագրային վճարից 50 տոկոսի չափով, իսկ այդ գործունեությունն իրա­կա­նաց­նող անհատ ձեռ­նարկատերերը՝ ձեռ­նար­կատիրական գոր­ծունեության համար օրեն­քով նախատեսված եկա­մտային հարկից` 50 տոկոսի չափով,
2. կազմակերպություններն ու անհատ ձեռնարկատերերն ազատվում են Գյումրի քա­ղա­­­­­քում իրականացվող գործունեության մասով Հայաստանի Հանրապետության օրենքներով նա­խատեսված դեպ­քե­րում, որպես հարկային գոր­ծա­կալ, հարկը հաշվարկելու, պահելու և պե­տական բյուջե փոխան­­ցելու պար­տա­վո­րու­թյու­նից, բացառությամբ հարկային գործակալի կող­մից վճարվող աշխա­­տանքի վար­ձատ­րու­թյանն ուղղվող միջոցներից և դրանց հավա­սա­րեց­ված եկամուտ­նե­րից օրենքով սահմանված ընդհանուր կարգով հաշվարկվող եկամտային հար­կի և սոցիա­լական վճարի:

Առաջարկվում է սահմանել նաև, որ`

1. Գյումրի քաղաքում 40 և ավելի աշխատատեղ ստեղծելու նպատակով նվազագույնը 100 մլն դրամ ներդրում իրականացնող կազմակերպությունները 18 ամիս ժամկետով ազատ­վում են շահութահարկից և եկամտային հարկից,
2. Գյումրի քաղաքում 80 և ավելի աշխատատեղ ստեղծելու նպատակով նվազագույնը 200 մլն դրամ ներդրում իրականացնող կազմակերպությունները 2 տարի ժամկետով ազատ­վում են շահութահարկից և եկամտային հարկից,
3. Գյումրի քաղաքում 100 և ավելի աշխատատեղ ստեղծելու նպատակով նվազագույնը 400 մլն դրամ ներդրում իրականացնող կազմակերպությունները 3 տարի ժամկետով ազատ­­վում են շահութահարկից և եկամտային հարկից,
4. Գյումրի քաղաքում 150 և ավելի աշխատատեղ ստեղծելու նպատակով նվազագույնը 1 մլրդ դրամ ներդրում իրականացնող կազմակերպությունները 4 տարի ժամկետով ազատ­վում են շահութահարկից և եկամտային հարկից,

5) Գյումրի քաղաքի «Շիրակ» օդանավակայանի տա­րած­քը հինգ տարի ժամկետով ազատ տնտեսական գոտի է,

6) Գյումրի քաղաքում գրանցված և գործունեություն իրա­կանացնող կազմա­կեր­պու­թյուն­ները Գյումրիում իրականացվող շինարարական մրցույթ­­­նե­­րում հաղթող են ճանաչվում նաև այն դեպքում, երբ մրցույթի մյուս մասնակիցների կող­մից առաջարկվող գնից մինչև 5 տո­կոս բարձր գին են առաջարկում:

Ընդ որում, նախագծի հիմնավորման համաձայն, նախագծի ընդունման արդյունքում աղետի գոտում, մասնավորապես Գյումրի քաղաքում, էականորեն կակտիվանան նպատակային ներդրումները,

Այդ կապակցությամբ հայտնում ենք հետևյալը՝

1. Հայաստանի Հանրապետության կառավարությունը ողջունելի է համարում ներդրու­մա­յին միջավայրի աճի խթանմանն ու և համայնքներում գործարար ակտիվության մակարդակի բարձ­րաց­մանն ուղղ­ված միջո­­­ցառումները: Այդ մասին է վկայում Հայաստանի Հան­­րապետության կա­ռա­վարության օրենսդրական նախաձեռնությամբ՝ Հայաստանի Հան­­րապետության Ազգա­յին ժո­ղովի կողմից ընդունված «Սահմանամերձ գյուղական հա­մայնք­ներում իրակա­նաց­վող գոր­ծու­նե­ությունը հարկերից ազատելու մասին» Հայաս­տանի Հան­րապետության օրենքը: Միա­ժա­մա­նակ, Հայաստանի Հանրապետության կառավա­րությունը գտնում է, որ ներդրումների ծավալի աճի խթանմանն ուղղ­ված միջոցառումները պետք է լինեն առավելագույնս հավասարա­կշռված և հաս­ցեա­կան, որպեսզի դրա արդյունքում ակնկալվող արդյունքները գերազանցեն պետու­թյան կող­մից կրած կորուստները:

Միաժամանակ, գտնում ենք, որ Հայաստանի Հանրապետության ներդրու­­մային միջա­վայրի պակաս գրավիչ լինելը բացառապես հարկային գործոնով պայ­մա­նա­վորելը հիմնա­վոր չէ, քանի որ Հայաստանի Հանրապետության հարկային համակարգը հարկի դրույքա­չա­փե­րը, հարկա­յին հաշ­վառ­ման և հարկային վարչարարության իրականացման ընթացակարգերը և այլն ներդրումների իրա­կանացմանը նպաստելու առումով չի զիջում տարածաշրջանի այլ երկր­ների հարկային համա­­կարգերին: Այդ մասին է վկայում այն հանգամանքը, որ նա­խա­գծով առա­ջարկ­վող արտո­նությունների բացակայության պայմաններում բազմաթիվ են Հա­յաս­­տանի Հան­­­րապե­տու­թյան ամբողջ տարածքում հաջողությամբ իրականացված և իրա­կա­նացվող ներդրու­­մա­յին ծրագրերը:

Ներդրում­ների ծավալի աճին ուղղված միջոցառումները պետք է ունենան համա­կար­գա­յին բնույթ և ուղղված լինեն առկա բոլոր խոչընդոտների վերացմանը: Հակա­ռակ դեպքում, ներ­դրումների ծավալի աճին նպաստելու համար այս կամ այն տարա­ծա­շրջանի համար բա­ցա­ռապես հարկային արտոնությունների նախատեսումը հանգեցնելու է միայն պետա­կան բյու­ջեի եկամուտների կորուստների՝ առանց այդ տարածա­շրջա­ն­ներում նոր ներդրումների իրա­կանացման: Այս առումով, սահմանամերձ համայնք­­ների համար սահ­մանված արտո­նու­թյուն­­ները հիմնավորված էին, քանի որ նման արտո­­­նու­թյուն­ների սահ­մա­նումը հիմնավորվում էր նախևառաջ այն հանգա­մանքով, որ նշված համայնք­ների բնակիչները գտնվում են կյան­քին և գույքին սպառնացող մշտական վտանգի ներքո և արտո­նությունների տրամադրումը նպաս­­տում է նաև երկրի ազգային անվտան­գու­թյանը:

1. Ներդրումների ներգրավման խնդիրը այսօր արդիական է ամբողջ հան­­րապե­տու­թյան մակարդակով: Այս առումով անհասկանալի է նման խտրական մոտե­ցում­ների ամրա­գրման տրամաբանությունը, քանի որ հիմնա­վոր­ված չի կարող համարվել ներ­դրումների խթան­ման ուղղությամբ պետության կողմից միայն տեղային միջո­ցա­ռում­ների իրակա­նա­ցու­մը: Մասնավորապես, անհասկանալի է, թե ինչու են արտոնությունները նախա­­տես­վում մի­այն Գյումրի քաղաքի համար, երբ ներդրումների ներգրավ­ման խնդիրներ ունեն նաև, օրի­նակ Լոռու մարզը կամ Վայոց Զորի մարզը: Առավել ևս, երբ Լոռու մարզը նույնպես հա­մար­վում է երկրաշարժից տուժած բնակավայրեր ունեցող մարզ:

Հետևաբար, գտնում ենք, որ ներդրումային միջավայրի խթանման նպա­տա­կով պետու­թյան կողմից իրականացվող միջոցառումները պետք է համալիր և համա­կարգ­­­ված բնույթ ունե­նան: Այս առումով ներկայացված նախագծով առա­­ջարկ­վող՝ հարկ­ման բազայի կրճատ­մանն ուղղված աննախադեպ ընդգրկման ծավալ­ներ ունե­­ցող հար­կա­յին արտո­­նու­թյուն­ների սահ­­մանման առաջարկություններն ընդու­­­նելի չեն, քանի որ դրանք միակողմանի բնույթ են կրում և ուղղված են միայն հար­կա­­յին արտո­նու­թյունների սահ­մանմանը:

1. Հարկ է նկատել, որ նախագիծը մի մասով ամբողջությամբ վերարտադրում է «Սահ­մա­­նամերձ համայնքներում իրականացվող գործունեությունը հար­կերից ազա­­տելու մասին» Հայաստանի Հանրապետության օրենքով սահմանված հարկային արտոնությունները, իսկ մյուս մասով նախա­տեսում է լրացուցիչ՝ առավել ընդլայնված հարկային արտոնություններ Գյումրի քաղա­քում իրակա­նաց­վող գործունեության համար: Վերջինս նշա­նա­կում է, որ նա­խա­­գծով առա­­ջարկվող արտո­նությունները մրցակցու­­­­թյան մեջ են մտնելու սահ­մա­նամերձ հա­մայնք­ների համար սահմանված արտո­նու­թյուն­ների հետ և անխուսա­փելիո­­րեն ձախո­­­ղելու են այդ օրենքի առջև դրված հիմնական խնդիր­ները, քանի որ ակնհայտ է, որ նախա­գծով առա­ջարկ­­­­վող արտո­նու­թյունների սահմանման դեպ­­քում ներդրում կատա­րելու ցան­­­կու­թյուն ունե­ցող տնտես­վա­րող սուբյեկտները ներ­դրում­­­­ներ կկա­տերեն Գյումրի քաղաքում: Արդյուն­­քում չեն իրա­կա­նացվի «Սահմանամերձ համայնք­­ներում իրակա­նաց­վող գոր­­ծու­­նեու­թյունը հար­կե­րից ազա­տելու մասին» Հայաստանի Հանրապետության օրենքի առջև դրված այնպիսի նպա­տակ­­ները, ինչ­պի­սիք են՝ սահ­մա­նա­մերձ համայնք­­ների տնտե­­­­­սական ակտի­վու­թյան մակար­դա­կի բար­ձրա­ցումը, այդ համայնք­նե­րում բնակ­վող քաղա­­­­քացիների համար աշխա­­­տա­տե­ղերի ստեղ­ծումը, եկամուտ­ների ապա­հո­վումը և այլն:
2. Հարկ ենք համարում ընդգծել, որ նախագծի ընդունումը լուրջ խնդիրներ է ստեղ­ծելու նաև տարածքային համաչափ զարգացվածության ապահովման տեսանկյունից, քանի որ նա­խա­գծով ներկայացված արտոնությունների սահմանման արդյունքում Գյումրի քաղա­քին հա­րա­­կից բնակավայրերում գործունեություն իրականացնող տնտե­սավարող սուբյեկտ­ները, ար­տո­­նու­թյուններից օգտվելու նպատակով, իրենց գործունեությունը կտեղափոխեն Գյումրի քա­ղաք, ինչի արդյունքում կստացվի այն­պես, որ մեկ քաղաքում նոր աշխա­տա­տե­ղերի ստեղ­ծումը կամ նոր ներդրումների ներգրավումը իրականացվում է այլ բնակավայրերի արդեն իսկ ստեղծված աշխատատեղերի կամ այլ մարզերում իրականացվելիք ներդրում­ների հաշվին:
3. Նախագծով ներկայացված արտոնությունների սահմանման արդյունքում միևնույն գոր­­ծունեությամբ զբաղվող, սակայն տար­բեր տարածաշրջաններում փաստացի գործու­նեու­թյուն իրականացնող տնտեսվարող սուբյեկտների միջև կստեղծվեն հարկման անհա­վա­սար պայ­մաններ, ինչը չի բխում հարկման արդարության ու հավասարության սկզբուն­քից: Հարկ է նկա­տել, որ այդ ռիսկերը առկա են նաև «Սահմանամերձ համայնք­ներում իրա­կա­նաց­վող գոր­ծունեությունը հարկերից ազատելու մասին» Հայաստանի Հանրապետության օրենքի դեպ­քում: Այդու­հան­դերձ, հաշվի առնելով օրենքի առջև դրված նպատակների կարևորու­թյունը և այն, որ օրենքի շրջանակներում ընդգրկվելու են շատ սահմանափակ թվով հա­մայնք­­ներ, նման ռիս­­կերը կառավարելի են: Մինչդեռ, ներ­կա­յաց­ված նախագծով առա­ջարկ­վող արտոնու­թյուն­­ների մասով նշյալ ռիս­կերը կառավարելի չեն և անտեսվել չեն կարող, քա­նի որ նախա­գիծը, ըստ էության, կիրա­ռելի է լինելու ամբողջ Գյումրի քաղաքում և հետևաբար կարող է ընդ­գրկել հարկ վճարող­ների առավել մեծ խմբեր:
4. Հարկային արտոնությունների սահմանումը չի բխում Հա­յաս­տա­նի Հանրապե­տու­թյան կառավարության կողմից իրա­կա­նաց­վող հարկային քաղա­քա­կա­նության ուղղու­թյուն­նե­րից, քանի որ իրա­կա­նացվող հար­կա­յին քաղաքականությունը ուղղ­ված է հարկման բա­զա­նե­րի ընդլայնմանը և հար­կային արտո­նու­թյունների շրջանակի կրճատ­մանը:
5. Նախագծով առաջարկվող արտոնությունները մեծամասամբ անիրատեսական են և կի­րառելի չեն: Մասնավորապես, անիրատեսական է օտարման գործարքներն ավելացված ար­ժեքի հարկից 50 տոկոսի չափով ազատելու դրույթը, քանի որ նույն գործարքը չի կարող մի մա­սով համարվել հարկվող, մյուս մասով՝ ազատված: Միաժամանակ, նշված առա­ջար­կու­թյունը ենթադրում է նաև ԱԱՀ վճարողի կողմից հարկային հաշվառման լրջագույն բար­դու­թյուն­­ներ՝ հաշվի առնելով ԱԱՀ-ի հաշվարկման համար օրենքով սահմանված կարգա­վո­րում­ները (դրանց համատեքստում և նախագծով առաջարկվող արտոնության կիրառման պա­րա­գա­յում հարկ վճարողի կողմից վճարման ենթակա ԱԱՀ հաշվարկելը դառնում է անհնար): Գյում­րի քաղաքում նոր աշխատատեղեր ստեղծելու նպատակով ներդրում իրա­կա­նացնող կազ­մակերպությունների՝ շահութահարկից և եկամտային հարկից որոշակի ժամկետով ազատ­ման դրույթներն անհասկանալի են: Անհասկանալի է թե ինչպես է եկամտային հարկից ազատ­ման արտոնությունը տարածվելու կազմակերպությունների վրա: Եթե խոսքը վերաբերելու է կազ­մակերպությունների՝ որպես հարկային գործակալ ֆիզիկական անձանց վճարած եկա­մուտ­ներից հաշվարկված եկամտային հարկին, ապա արտոնության սահ­մա­նումը իր հերթին կխախ­տի վարձու աշխատողների ժամանակավոր անաշխատունակության և մայրության նպաս­տի, ինպես նաև պետական կենսաթոշակային համակարգից կենսա­թո­շակ­ներ ստա­նա­լու իրավունքը, քանի որ այդ իրավունքները պայմանավորված են օրեն­դրու­թյամբ սահ­ման­ված կարգով եկամտային հարկ վճարած լինելու հանգամանքով: Անհաս­կանալի են նաև շա­հու­թահարկից ազատման արտոնության մասին դրույթները: Մասնա­վորա­պես, անհասկանալի է՝ արդ­յոք նշյալ արտոնությունը վերաբերում է միայն Գյումրի քաղաքում ստեղծված կազ­մա­կեր­պու­թյուն­ների կողմից իրականացված ներդրումներին, թե նաև դրանից դուրս ստեղծված բո­լոր կազմակերպություններին (ռեզիդենտ և ոչ ռեզիդենտ), որոնք ներդրում կկատարեն Գյում­րի քաղաքում (այդ թվում՝ եթե այդ ներդրումները կատար­վում են Գյումրի քաղաքում ստեղծ­ված կազմակերպություններում): Նախագծի 5-րդ հոդվածով շահութա­հար­կից ազատման ար­տո­­նու­թյան ժամկետը նախատեսվում է 18 ամիս, սակայն շահութահարկի հաշվետու ժամա­նա­­կաշրջանը համարվում է հաշվետու տարին և նշված 18 ամսյա ժամկետը արտոնության կիրառման համար անիրատեսական է:
6. Նախագծի 10-րդ հոդվածով առաջարկվող դրույթի ընդունման պարագայում գնում­նե­րը կիրականացվեն համեմատաբար թանկ գնով, պայմանագիրը կշնորհվի, ըստ էության, ոչ շուկայական մեխանիզմով` անհավասար մրցակցության պայմաններում: Բացի դրանից, առկա է նաև վտանգ, որ մասնակցին կտրվի նախապատվություն, սակայն վերջինս պայմա­նա­գիրը կկատարի այլ կերպ` ոչ տեղական ռեսուրսների օգտագործմամբ:
7. Անհասկանալի է թե «Շիրակ» օդանավակայանի տարածքը ազատ տնտեսա­կան գոտի սահմանելու առաջարկությունն ինչպես կարող է նպաստել «Շիրակ» օդան­ավա­կա­յա­նով չվերթների քանակի աճին:
8. Նախագծի ընդունման հիմնավորման համաձայն՝ օրենքի ընդունման արդյունքում ամբողջ աղետի գոտում էականորեն կակտիվանան նպատակային ներդրումները, սակայն նախագծում խոսքը միայն Գյումրի քաղաքի մասին է:

Միաժամանակ, հարկ ենք համարում ընդգծել, որ ներդրումների աճը խթանելու համար գոր­ծող հարկային օրենսդրությամբ արդեն իսկ նախատեսված են մի շարք արտո­նու­թյուն­ներ: Մասնավորապես՝

1. «Ավելացված արժեքի հարկի մասին» Հայաստանի Հանրապետության օրենքի 6.1-ին հոդվածի համաձայն, Հայաստանի Հանրապետություն ներ­մուծվող ներդրումային նշա­նա­կություն ունեցող ապրանքների, ինչպես նաև Հայաստանի Հանրապետության կառա­վա­­րության կողմից հավանության արժանացած ներդրումային ծրագրերի շրջանակներում ներ­­մուծվող ապրանքների համար Հայաստանի Հանրապետության սահմանին հաշվարկվող ԱԱՀ-ի գումարները հետա­ձգվում են մինչև 3 տարի ժամկետով: Հարկ է նկատել նաև, որ 2014 թվա­կանին Հայաստանի Հանրապետության կառավարության օրենսդրական նախաձեռ­նու­թյամբ վերացվել է վերոնշյալ արտո­նու­թյու­նից օգտվելու համար սահմանված՝ ներդրումային ծրագրերի շրջանակներում ներ­մուծվող ապրանք­ների արժեքային շեմը, ինչի արդյունքում ներդրումային ծրագիր իրա­կա­նաց­նող տնտե­­սվարող սուբյեկտները կարող են առանց սահմանափակման օգտվել նշյալ արտո­նու­թյու­նից: Բացի այդ, ներդրումների ծախ­սա­տարությունը կրճատելու նպատակով ներդրու­մա­յին փուլում օգտագործվող սարքա­վո­րում­ների մասով ներմուծման փուլում ԱԱՀ-ից ազա­տելու արտոնություններ են սահ­ման­ված նաև «Կազ­­մա­­կերպությունների և անհատ ձեռնար­կա­տերերի կողմից ներմուծվող` ակցի­զային հար­կով հարկման ոչ ենթակա այն ապրանք­ների ցանկը հաստատելու մասին, որոնց ներ­մու­ծումն ազատ­ված է ավելացված արժեքի հար­կից» Հայաստանի Հանրապետության օրենքով սահմանված ցանկում ներառված ապրանքների համար:
2. «Շահութահարկի մասին» Հայաստանի Հանրապետության օրենքի` 39.3-րդ հոդ­վածի 1-ին մասի համաձայն, Հայաստանի Հանրապետության կառա­­վարության որոշմամբ հա­վա­­նու­թյան արժանացած գործարար ծրագիր իրականացնող ռեզի­­դենտի գործարար ծրագրի մեկ­նարկ­ման ու դրան հաջորդող երկու հաշվետու տարի­ների շահութահարկի գու­մա­րը նվա­զեց­վում է գործարար ծրագրի շրջանակներում ստեղծ­ված նոր աշխատատեղերի մա­սով՝ համա­պա­տասխան տարվա ընթացքում հաշվարկված լրա­­ցուցիչ աշխատավարձի և դրան հավա­սա­րեցված վճարումների 100 տոկոսի չափով:

Ելնելով շարադրվածից, Հայաuտանի Հանրապետության կառավարությունը դեմ է ներկայացված օրենքի նախագծի ընդունմանը:

Միաժամանակ հայտնում ենք, որ, ներկայացված օրենքի նախագիծը Հա­յաս­տա­­նի Հան­­­րա­պետության Ազգային ժողովում քննարկելիս, հարակից զեկուց­մամբ հանդես կգա Հա­­յաս­­տանի Հան­րապետության ֆինանսների նախարարի առաջին տեղակալ Պավել Սաֆարյանը:

Օրենքի նախագծի ընդունման դեպքում Հա­յաս­տա­­նի Հան­­­րա­պետության կառա­վա­րության որոշման կամ այլ իրա­վա­կան ակտի ընդունման անհրաժեշտություն չի առաջանում:

Կից ներ­կա­յաց­վում են օրենքի նախագծի կարգավոր­ման ազ­դե­ցու­­թյան գնահատման եզրակացությունները:

Հարգանքով` ՀՈՎԻԿ ԱԲՐԱՀԱՄՅԱՆ

**ԵԶՐԱԿԱՑՈՒԹՅՈՒՆ**

**ԱՌՈՂՋԱՊԱՀՈՒԹՅԱՆ ԲՆԱԳԱՎԱՌՈՒՄ ԿԱՐԳԱՎՈՐՄԱՆ ԱԶԴԵՑՈՒԹՅԱՆ** **ԳՆԱՀԱՏՄԱՆ**

**«Գյումրի քաղաքում իրականացվող գործունեությունը հարկերից ազատելու մասին» Հայաստանի Հանրապետության օրենքի նախագծի ընդունման դեպքում**

**«Գյումրի քաղաքում իրականացվող գործունեությունը հարկերից ազատելու մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի** ընդունումն առողջապահության բնագավառի վրա կունենա դրական ազդեցություն:

Հաշվի առնելով այն հանգամանքը, որ Նախագծով նախատեսվում է Գյումրի քաղաքում 50 տոկոսի չափ նվազեցնել «Արտոնագրային վճարների մասին» ՀՀ օրենքով նախատեսված արտոնագրային վճարով հարկման ենթակա գործունեության համար գանձվող արտոնագրային վճարի չափը, հայտնում եմ, որ նշված կարգավորումը դրական ազդեցություն կունենա առողջապահության բնագավառի վրա, քանի որ «Արտոնագրային վճարների մասին» ՀՀ օրենքի 7-րդ հավելվածով որպես արտոնագրային վճարով հարկվող գործունեության տեսակ նախատեսված են նաև ստոմատոլոգիական և ատամնատեխնիկական բժշկական օգնության և սպասարկման տեսակները: Ուստի բժշկական օգնության և սպասարկման նշված տեսակների համար արտոնագրային վճարը 50 տոկոսի չափով նվազեցնելը կհանգեցնի Գյումրի քաղաքում ստոմատոլոգիական և ատամնատեխնիկական բժշկական օգնության և սպասարկման ծառայությունների մատչելիության և հասանելիության, նշված ծառայությունները մատուցողների գործունեության զարգացման և ընդլայնման:

**Եզրակացություն**

**«Գյումրի քաղաքում իրականացվող գործունեությունը հարկերից ազատելու մասին» ՀՀ օրենքի նախագծի վերաբերյալ սոցիալական պաշտպանության ոլորտում կարգավորման ազդեցության գնահատման**

«Գյումրի քաղաքում իրականացվող գործունեությունը հարկերից ազատելու մասին» ՀՀ օրենքի նախագծի  (այսուհետ` նախագիծ) սոցիալական պաշտպանության ոլորտում կարգավորման ազդեցության գնահատումը կատարվել է «Իրավական ակտերի մասին» ՀՀ օրենքի 27.1 հոդվածի և ՀՀ Կառավարության 2010 թվականի հունվարի 14-ի թիվ 18-Ն որոշման համաձայն:

Նախագծի սոցիալական պաշտպանության ոլորտում կարգավորման ազդեցության գնահատումը կատարվել է սոցիալական պաշտպանության ոլորտի և դրա առանձին ենթաոլորտների իրավիճակի բնութագրիչների և դրանց ինդիկատորների հիման վրա:

Նախագիծը`

ա) ռազմավարական կարգավորման ազդեցության տեսանկյունից ունի **չեզոք ազդեցություն.**

բ)շահառուների վրա կարգավորման ազդեցությանտեսանկյունից ունի **չեզոք ազդեցություն:**

ԱԶԴԵՑՈՒԹՅԱՆ ԳՆԱՀԱՏՄԱՆ ՄԱՍԻՆ ԵԶՐԱԿԱՑՈՒԹՅՈՒՆ

«Գյումրի քաղաքում իրականացվող գործունեությունը հարկերից ազատելու մասին» Հայաստանի Հանրապետության օրենքի նախագծի բնապահպանության բնագավառում կարգավորման

1. «Գյումրի քաղաքում իրականացվող գործունեությունը հարկերից ազատելու մասին» Հայաստանի Հանրապետության օրենքի նախագծի (այսուհետ` Օրենք) ընդունման արդյունքում շրջակա միջավայրի oբյեկտների` մթնոլորտի, հողի, ջրային ռեսուրսների, ընդերքի, բուuական և կենդանական աշխարհի, հատուկ պահպանվող տարածքների վրա բացասական հետևանքներ չեն առաջանա:

2. Օրենքի նախագծի չընդունման դեպքում շրջակա միջավայրի oբյեկտների վրա բացասական հետևանքներ չեն առաջանա:

3. Օրենքի նախագիծը բնապահպանության ոլորտին չի առնչվում, այդ ոլորտը կանոնակարգող իրավական ակտերով ամրագրված uկզբունքներին և պահանջներին չի հակասում:

Օրենքի կիրարկման արդյունքում բնապահպանության բնագավառում կանխատեuվող հետևանքների գնահատման և վարվող քաղաքականության համեմատական վիճակագրական վերլուծություններ կատարելու անհրաժեշտությունը բացակայում է:

**ԵԶՐԱԿԱՑՈՒԹՅՈՒՆ**

**«Գյումրի քաղաքում իրականացվող գործունեությունը հարկերից ազատելու մասին»**

**ՀՀ օրենքի նախագծի Հայաստանի Հանրապետության օրենքի նախագծի մրցակցության բնագավառում կարգավորման ազդեցության գնահատման**

«Գյումրի քաղաքում իրականացվող գործունեությունը հարկերից ազատելու մասին» ՀՀ օրենքի նախագծիՀայաստանի Հանրապետության օրենքի նախագծով(այսուհետ` Նախագծեր) նախատեսվում աղետի գոտի համարվող Գյումրի քաղաքում, առևտրատնտեսական գործունեություն իրականացնող կազմակերպությունների, իրավաբանական և ֆիզիկական անձանց համար սահմանել որոշակի հարկային արտոնություններ, մասնավորապես` շրջանառության հարկով հարկվող առևտրական գործունեությունը, արտադրական, ինչպես նաև «Արտոնագրային վճարների մասին» ՀՀ օրենքով նախատեսված գործունեությունը 50 տոկոսով ազատել հարկերից, ինչպես նաև Գյումրի քաղաքում աշխատատեղեր ստեղծելու նպատակով իրականացվող ներդրումները` կոնկրետ չափանիշների բավարարելու դեպքում սահմանված ժամկետներում ազատել շահութահարկից և եկամտահարկից:

Նախագծով կարգավորվող շրջանակներն առնչվում են առևտրատնտեսական գործունեության շրջանակներում գործող մի շարք շուկաների (ապրանքների և ծառայությունների) հետ:

Նախագծի ընդունման պարագայում կստեղծվեն հարկային բարենպաստ և արտոնյալ պայմաններ Գյումրի քաղաքում առևտրատնտեսական գործունեության իրականացնող տնտեսվարող սուբյեկտների համար, սակայն միևնույն ժամանակ տարածաշրջանի տարանջատումը կբերի անհավասար մրցակցային պայմանների ձևավորմանը` Գյումրի քաղաքի վարչական սահմաններից դուրս այլ համայնքներում առևտրատնտեսական գործունեություն իրականացնող տնտեսվարողների միջև:

Հիմք ընդունելով վերոգրյալը` կարգավորման ազդեցության գնահատման աշխատանքները դադարեցվել են` արձանագրելով Նախագծի ընդունմամբ մրցակցության միջավայրի վրա *բացասական* *ազդեցություն հայտնաբերվելու* եզրակացություն:

**ԵԶՐԱԿԱՑՈՒԹՅՈՒՆ**

**«Գյումրի քաղաքում իրականացվող գործունեությունը հարկերից ազատելու մասին»**

**ՀՀ օրենքի նախագծի (այսուհետ` Նախագիծ) տնտեսական, այդ թվում` փոքր և միջին ձեռնարկատիրության բնագավառում կարգավորման ազդեցության գնահատման**

Նախագծի գործարար և ներդրումային միջավայրի վրա կարգավորման ազդեցության գնահատման նպատակով իրականացվել են նախնական դիտարկումներ:

Գնահատման նախնական փուլում պարզ է դարձել, որ Նախագծով նախատեսվում է Գյումրի քաղաքի վարչական սահմաններում մանրածախ առևտրի, արտադրական, ինչպես նաև «Արտոնագրային վճարների մասին» ՀՀ օրենքով նախատեսված գործունեությունը 50 տոկոսով ազատել հարկերից:

Միաժամանակ, նախատեսվում է կոնկրետ չափանիշերի բավարարելու դեպքում որոշակի ժամկետով Գյումրի քաղաքում իրականացվող ներդրումներն ազատել շահութահարկից և եկամտահարկից:

Նախագծով ներկայացված հարկային բեռի թեթևացման գաղափարն, ընդհանուր առմամբ, գործարար և ներդրումային միջավայրի վրա կարող է ունենալ դրական ազդեցություն, եթե ուղեկցվի համակարգային լուծումներով և տնտեսական զարգացման համարժեք գործիքակազմի ներդրմամբ: Մասնավորապես, նպատակահարմար է «Արտոնագրային վճարների մասին» ՀՀ օրենքը վերանայել ոչ միայն Գյումրի քաղաքի, այլ նաև տնտեսական զարգացման առումով Երևանին էապես զիջող մյուս բոլոր քաղաքների համար:

Հարկման նպատակով որևէ տարածաշրջանի առանձնացումն, ինքնըստինքյան, կարող է խնդիրներ առաջացնել հավասար մրցակցային պայմաններ ապահովելու տեսանկյունից. Գյումրի քաղաքի վարչական սահմաններից դուրս ցանկացած այլ համայնքում գործող տնտեսավարող հայտնվելու է անհավասար մրցակցային պայմաններում` գործելով տնտեսական նույն կամ համանման միջավայրում:

Միևնույն ժամանակ, արտոնությունների տրամադրումը երկարաժամկետ և կարճաժամկետ հատվածում կարող է բացասաբար անդրադառնալ ընկերությունների մրցունակության խթանների բարելավման վրա:

Հաշվի առնելով վերոգրյալը, ինչպես նաև այն հանգամանքը, որ ՀՀ կառավարությունը որդեգրել է հարկային արտոնությունների կրճատման քաղաքականություն (ինչը նաև արտահայտվել է ՀՀ հարկային օրենսգրքի նախագծում) կարծում ենք` Գյումրի քաղաքի զարգացման համար անհրաժեշտ է ուսումնասիրել վերջինիս տնտեսության գերակա ոլորտները և այդ ոլորտներում դիտարկել պետական օժանդակության մեխանիզմների (մասնավորապես` սուբսիդիաների, արտոնյալ վարկերի) սահմանման հնարավորությունը:

**ՀԱԿԱԿՈՌՈՒՊՑԻՈՆ ԲՆԱԳԱՎԱՌՈՒՄ ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ ԵԶՐԱԿԱՑՈՒԹՅՈՒՆ**

**«Գյումրի քաղաքում իրականացվող գործունեությունը հարկերից ազատելու մասին» Հայաստանի Հանրապետության օրենքի նախագծի վերաբերյալ**

«Գյումրի քաղաքում իրականացվող գործունեությունը հարկերից ազատելու մասին»Հայաստանի Հանրապետության օրենքի նախագիծն իր մեջ Հայաստանի Հանրապետության կառավարության 2009 թվականի հոկտեմբերի 22-ի «Նորմատիվ իրավական ակտերի նախագծերի հակակոռուպցիոն բնագավառում կարգավորման ազդեցության գնահատման իրականացման կարգը հաստատելու մասին» թիվ 1205-Ն որոշմամբ հաստատված Կարգի 9-րդ կետով նախատեսված որևէ կոռուպցիոն գործոն չի պարունակում:

***ԵԶՐԱԿԱՑՈՒԹՅՈՒՆ***

***Գյումրի քաղա­քում իրականացվող գործունեությունը հարկերից ազատելու մասին ՀՀ օրենքի նախագծի` բյուջետային բնագավառում կարգավորման ազդեցության գնահատման վերաբերյալ***

Նախագծով առաջարկվում է սահմանել, որ`

1. Գյումրի քաղաքի վարչական սահմաններում գտնվող առևտրի օբյեկտների, առևտրի իրականացման վայրերում վաճառատեղերի միջո­ցով բնակչությանը մանրածախ վաճառքի (առք ու վաճառքի) իրականացման գոր­ծու­նեու­թյու­նից ստացված եկամուտներն ազատ­­վում են շրջանառության հարկից 50 տոկոսի չափով, իսկ նշյալ գոր­ծու­նեությունն իրա­կա­նաց­նող և շրջա­նա­ռու­թյան հարկ վճարող համարվող անհատ ձեռնարկատերերը ազատ­­վում են ձեռ­նար­կա­տի­րա­կան գործունեության համար օրենքով նախատեսված եկա­մտա­­յին հար­կից,
2. Գյումրի քաղաքի վարչական սահմաններում տնտեսական գործունեու­թյան շրջա­նակ­ներում արտադրության (բացառությամբ ենթաակցիզային ապրանքների արտադ­րու­թյան) կազմակերպման արդյունքում ստացված արտադ­րանքի`

ա. իրացումից ստացված եկամուտներն ազատվում են շրջանառության հարկից 50 տոկոսի չափով,

բ. օտարման գործարքներն ազատվում են ավելացված արժեքի հարկից 50 տոկոսի չափով,

գ. իրացումից ստացման ենթակա եկամուտներն ազատվում են շահութահարկից կամ եկամտային հարկից 50 տոկոսի չափով,

1. Գյումրի քաղաքի վարչական սահմաններում «Արտոնագրային վճարների մասին» ՀՀ օրենքով նախա­տեսված գործունեությունը ազատվում է արտոնագրային վճարից 50 տոկոսի չափով, իսկ այդ գործունեությունն իրա­կա­նաց­նող անհատ ձեռնարկատերերը՝ ձեռ­նար­կատիրական գոր­ծունեության համար օրեն­քով նախատեսված եկամտային հարկից` 50 տոկոսի չափով,
2. կազմակերպություններն ու անհատ ձեռնարկատերերն ազատվում են Գյումրի քաղա­­­­քում իրականացվող գործունեության մասով ՀՀ օրենքներով նախատեսված դեպ­քե­րում, որպես հարկային գոր­ծա­կալ, հարկը հաշվարկելու, պահելու և պետական բյուջե փոխան­­ցելու պար­տա­վո­րու­թյու­նից, բացառությամբ հարկային գործակալի կողմից վճարվող աշխա­­տանքի վար­ձատ­րու­թյանն ուղղվող միջոցներից և դրանց հավասարեցված եկամուտ­նե­րից օրենքով սահմանված ընդհանուր կարգով հաշվարկվող եկամտային հարկի և սոցիա­լական վճարի:

Առաջարկվում է սահմանել նաև, որ`

1. Գյումրի քաղաքում 40 և ավելի աշխատատեղ ստեղծելու նպատակով նվազագույնը 100 մլն. դրամ ներդրում իրականացնող կազմակերպությունները 18 ամիս ժամկետով ազատ­վում են շահութահարկից և եկամտային հարկից,
2. Գյումրի քաղաքում 80 և ավելի աշխատատեղ ստեղծելու նպատակով նվազագույնը 200 մլն. դրամ ներդրում իրականացնող կազմակերպությունները 2 տարի ժամկետով ազատ­վում են շահութահարկից և եկամտային հարկից,
3. Գյումրի քաղաքում 100 և ավելի աշխատատեղ ստեղծելու նպատակով նվազագույնը 400 մլն. դրամ ներդրում իրականացնող կազմակերպությունները 3 տարի ժամկետով ազատ­­վում են շահութահարկից և եկամտային հարկից,
4. Գյումրի քաղաքում 150 և ավելի աշխատատեղ ստեղծելու նպատակով նվազագույնը 1 մլրդ. դրամ ներդրում իրականացնող կազմակերպությունները 4 տարի ժամկետով ազատ­վում են շահութահարկից և եկամտային հարկից:

Միաժամանակ առաջարկվում է Գյումրի քաղաքի «Շիրակ» օդանավակայանի տարածքը հինգ տարի ժամկետով սահմանել ազատ տնտեսական գոտի:

Հաշվի առնելով վերոգրյալը՝ հայտնում ենք, որ Նախագծի ընդունման ազդե­ցու­թյունը ՀՀ պետա­­­կան բյուջեի եկամուտների վրա կլինի բացասական:

Միաժամանակ Նախագծի ընդունումը ՀՀ պետական բյուջեի ծախսերի, ինչպես նաև համայնքների բյուջեների եկամուտների և ծախսերի վրա կունենա չե­զոք ազդեցություն:



**

*ՆԱԽԱԳԻԾ*

*Պ-998-06.05.2016-ՏՀ-010/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ   
ՕՐԵՆՔԸ**

**ԳՅՈՒՄՐԻ ՔԱՂԱՔՈՒՄ ԻՐԱԿԱՆԱՑՎՈՂ ԳՈՐԾՈՒՆԵՈՒԹՅՈՒՆԸ ՀԱՐԿԵՐԻՑ ԱԶԱՏԵԼՈՒ ՄԱՍԻՆ**

***Հոդված 1.*** Սույն օրենքը կարգավորում է Հայաստանի Հանրապետության Գյումրի քաղաքում իրականացվող գործունեությունը հարկերից ազատելու  հետ կապված հարաբերությունները:

***Հոդված 2.*** Սույն օրենքի իմաստով  Գյումրի քաղաքում իրականացվող գործունեություն է համարվում  Գյումրի քաղաքի վարչական սահմաններում՝

1.առեւտրի օբյեկտների, առեւտրի իրականացման վայրերում վաճառատեղերի միջոցով բնակչությանը մանրածախ վաճառքի (առք ու վաճառքի) իրականացման գործունեությունը.

2.տնտեսական գործունեության շրջանակներում արտադրության կազմակերպումը՝ անկախ այն հանգամանքից, թե որտեղ է իրացվում պատրաստի արտադրանքը՝  Գյումրի քաղաքի վարչական սահմաններում, թե դրանցից դուրս:

3. «Արտոնագրային վճարների մասին» Հայաստանի Հանրապետության օրենքով նախատեսված գործունեությունը:

***Հոդված 3.*** Գյումրի քաղաքում իրականացվող գործունեությունը հարկերից ազատելու արտոնությունների կիրառությունը նշանակում է, որ՝

1) Գյումրի քաղաքի վարչական սահմաններում գտնվող առեւտրի օբյեկտների, առեւտրի իրականացման վայրերում վաճառատեղերի միջոցով բնակչությունը մանրածախ վաճառքի (առք ու վաճառքի) իրականացման գործունեությունից եկամուտներն 50%-ով ազատվում են շրջանառության հարկից, իսկ այդ գործունեությունն իրականացնող եւ շրջանառության հարկ վճարող համարվող անհատ ձեռնարկատերերն ազատվում են ձեռնարկատիրական գործունեության համար օրենքով նախատեսված եկամտային հարկից.

2) տնտեսական գործունեության շրջանակներում արտադրության (բացառությամբ ակցիզային հարկով հարկման ենթակա ապրանքների արտադրության) կազմակերպման արդյունքում ստացված արտադրանքի՝

ա. իրացումից եկամուտներն 50%-ով   ազատվում են շրջանառության հարկից,

բ. օտարման գործարքներն 50%-ով  ազատվում են ավելացված արժեքի հարկից,

գ. իրացումից ստացման ենթակա եկամուտներն 50%-ով  ազատվում են շահութահարկից կամ եկամտային հարկից

3) «Արտոնագրային վճարների մասին» Հայաստանի Հանրապետության օրենքով նախատեսված գործունեությունը 50%-ով   ազատվում է արտոնագրային վճարից, իսկ այդ գործունեությունն իրականացնող անհատ ձեռնարկատերերն 50%ով ազատվում են ձեռնարկատիրական գործունեության համար օրենքով նախատեսված եկամտային հարկից:

4) կազմակերպություններն ու անհատ ձեռնարկատերերն ազատվում են    Գյումրի քաղաքում իրականացվող գործունեության մասով Հայաստանի Հանրապետության օրենքներով նախատեսված դեպքերում, որպես հարկային գործակալ, հարկը հաշվարկելու, պահելու եւ պետական բյուջե փոխանցելու պարտավորությունից, բացառությամբ հարկային գործակալի կողմից վճարվող՝ աշխատանքի վարձատրությանն ուղղվող միջոցներից եւ դրանց հավասարեցված եկամուտներից օրենքով սահմանված ընդհանուր կարգով հաշվարկվող եկամտային հարկի եւ սոցիալական վճարի:

***Հոդված 4.*** Կազմակերպություններն ու անհատ ձեռնարկատերերը  Գյումրի քաղաքում իրականացվող գործունեության մասով՝

1) վարում են եկամուտների եւ ծախսերի առանձնացված հաշվառում (կազմակերպությունների համար՝ առանձնացված հաշվապահական հաշվառում), որի հիման վրա հաշվետու ժամանակաշրջանի համար օրենսդրությամբ սահմանված կարգով հաշվարկված համախառն եկամուտը, ինչպես նաեւ այդ գործունեությունների հետ կապված ծախսերը հարկման նպատակով նվազեցվում են համապատասխանաբար նույն ժամանակաշրջանում  Գյումրի քաղաքում իրականացվող գործունեության մասով ստացվող համախառն եկամտի եւ դրա հետ կապված ծախսերի գումարի չափով: Եթե Գյումրիում իրականացվող գործունեության հետ կապված ծախսերի որոշ տեսակների մասով հնարավոր չէ վարել առանձնացված հաշվառում, ապա այդ ծախսերը հաշվետու ժամանակաշրջանի համար օրենսդրությամբ սահմանված կարգով հաշվարկված ծախսերից հարկման նպատակով նվազեցվում են հաշվետու ժամանակաշրջանի համար օրենսդրությամբ սահմանված կարգով հաշվարկված  համախառն եկամտի մեջ համայնքներում իրականացվող գործունեության մասով հաշվարկված համախառն եկամտի տեսակարար կշռին համապատասխան: Առանձնացված հաշվառում վարելու արդյունքներն արտացոլվում են հարկային մարմին ներկայացվող հաշվարկներում եւ հայտարարագրերում.

2) իրենց կողմից առաքվող, տրամադրվող, վաճառվող ապրանքների (մատուցվող ծառայությունների) գծով գնորդների համար (ծառայություններից օգտվողների համար) դուրս են գրում հաշվարկային փաստաթղթեր՝ օրենսդրությամբ սահմանված կարգով.

3) Հայաստանի Հանրապետության կառավարության սահմանած կարգով իրականացնում են հաշվապահական հաշվառում (հարկային օրենսդրությամբ կամ Հայաստանի Հանրապետության կառավարության որոշումներով նախատեսված դեպքերում՝ նաեւ այլ հաշվառում եւ (կամ) գրանցումներ) եւ օրենսդրությամբ սահմանված կարգով եւ ժամկետնրում հարկային մարմին են ներկայացնում հաշվարկներ, հայտարարագրեր, հարկային օրենդրությամբ նախատեսված փաստաթղթեր եւ տեղեկություններ:

***Հոդված 5.*** Գյումրի քաղաքում 40 եւ ավելի աշխատատեղ ստեղծելու նպատակով նվազագույնը 100մլն. ՀՀ. դրամ ներդրում իրականացնող կազմակերպությունները 18 ամիս ժամկետով ազատվում են շահութահարկից եւ եկամտահարկից:

***Հոդված 6.*** Գյումրի քաղաքում 80 եւ ավելի աշխատատեղ ստեղծելու նպատակով նվազագույնը 200մլն. ՀՀ դրամ ներդրում իրականացնող կազմակերպությունները երկու տարի ժամկետով ազատվում են շահութահարկից եւ եկամտահարկից:

***Հոդված 7.*** Գյումրի քաղաքում 100 եւ ավելի աշխատատեղ ստեղծելու նպատակով նվազագույնը 400մլն. ՀՀ դրամ ներդրում իրականացնող կազմակերպությունները երեք տարի ժամկետով ազատվում են շահութահարկից եւ եկամտահարկից:

***Հոդված 8.*** Գյումրի քաղաքում 150 եւ ավելի աշխատատեղ ստեղծելու նպատակով նվազագույնը 1մլրդ. ՀՀ դրամ ներդրում իրականացնող կազմակերպությունները չորս տարի ժամկետով ազատվում են շահութահարկից եւ եկամտահարկից:

***Հոդված 9.***   Գյումրի քաղաքի «Շիրակ» օդանավակայանի տարածքը հինգ տարի ժամկետով սահմանել ազատ տնտեսական գոտի:

***Հոդված 10.***   Գյումրի քաղաքում գրանցված եւ գործունեություն ծավալող իրավաբանական անձիք եւ կազմակերպությունները  Գյումրիում  իրականացվող շինարարական մրցույթներում հաղթող են ճանաչվում նաեւ այն դեպքում, երբ  մրցույթի մյուս մասնակիցների կողմից  առաջարկվող գնից մինչեւ 5 տոկոս բարձր գին  են  առաջարկում:

***Հոդված 11.*** Սույն օրենքն ուժի մեջ է մտնում 2017թվականի հունվարի1-ից:

**ՀԻՄՆԱՎՈՐՈՒՄ**

**ԳՅՈՒՄՐԻ ՔԱՂԱՔՈՒՄ ԻՐԱԿԱՆԱՑՎՈՂ ԳՈՐԾՈՒՆԵՈՒԹՅՈՒՆԸ ՀԱՐԿԵՐԻՑ ԱԶԱՏԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

Օրենքի նախագծի ընդունումը պայմանավորված է Գյումրի քաղաքում իրականացվող գործունեությունը հարկերից ազատելու հանգամանքով: Օրենքի ընդունման դեպքում աղետի գոտի համարվող  Գյումրի քաղաքում, առեւտրատնտեսական գործունեություն իրականացնող  կազմակերպությունների, իրավաբանական եւ ֆիզիկական անձանց համար կսահմանվեն որոշակի հարկային արտոնություններ, որի արդյունքում աղետի գոտում, մասնավորապես Գյումրի քաղաքում էականորեն կակտիվանան նպատակային ներդրումները, տնտեսվարողների համար կստեղծվեն հարկային բարենպաստ եւ առանձնահատուկ արտոնյալ պայմաններ, ավելին  Գյումրի քաղաքում գրանցված եւ գործունեություն ծավալող իրավաբանական անձիք եւ կազմակերպությունները Գյումրիում իրականացվող տարբեր շինարարական մրցույթներին մասնակցելուց կարող են հաղթող ճանաչվել, նույնիսկ այն դեպքում, երբ մրցույթի մյուս մասնակիցների առաջարկած գնից  մինչեւ 5 տոկոս բարձր գին են առաջարկել: Նախագծի ընդունմամբ Գյումրի քաղաքի «Շիրակ» օդանավակայանի տարածքը կսահմանվի ազատ տնտեսական գոտի, որը հնարավորություն կտա ավելացնելու չվերթների քանակը,  կստեղծվեն նոր աշխատատեղեր, եւ նշված ոլորտում, եւ ամբողջ մարզում: